08.01.2024

**Comunicat de presă**

**Rezultatele Acțiunii Naționale de control pentru verificarea modului în care se respectă prevederile legale la comercializarea articolelor pirotehnice**

Începând cu data de 1 noiembrie 2023 și până la data de 5 ianuarie 2024, Inspecția Muncii, prin inspectoratele teritoriale de muncă a desfășurat acțiunea națională de control pentru verificarea modului în care se respectă prevederile legale cu privire la comercializarea articolelor pirotehnice

Articolele pirotehnice își găsesc o largă aplicabilitate cu ocazia diferitelorevenimente și festivități, iar perioada sărbătorilor de iarnă coincide cu sezonul de vârf al comercializării și utilizării intensive a acestor articole. Articolele pirotehnice fac parte din categoria produselor periculoase și având în vedere natura încărcăturilor fac obiectul legislației privind regimul materiilor explozive**.**

În luna noiembrie Inspectoratul Teritorial de Muncă Galați a organizat împreună cu reprezentanți ai Inspectoratului de Poliție al județului Galați – Serviciul Arme, Explozivi și Substanțe Periculoase o *acțiune de informare și conștientizare* care a vizat modul de respectare a legislației privind articolele pirotehnice. Astfel, la sediul instituției noastre a avut loc o întâlnire cu reprezentanți ai firmelor care desfășoară activități de comercializare a articolelor pirotehnice la care au luat parte 15 invitați. Cu această ocazie a fost prezentat un material care a conținut mai multe informații privind procedura de autorizare în vederea comercializării, categoriile de articole pirotehnice care pot fi comercializate, condițiile pe care trebuie să le îndeplinească încăperile de comercializare, cantitățile de articole pirotehnice care pot fi depozitate în aceste încăperi, condițiile de depozitare să nu pericliteze conformitatea articolelor pirotehnice cu cerințele esențiale de securitate, specificațiile care trebuie verificate de către distribuitori înainte de a pune la dispoziție pe piață articolele pirotehnice (aplicarea marcajului CE, instrucțiuni și informații privind securitatea, în limba română, componentele privind etichetarea, existența declarației de conformitate). În vederea clarificării unor aspecte privind încăperile de comercializare s-au proiectat imagini cu spații de comercializare care îndeplinesc condițiile stipulate de legislația în domeniu.

În perioada 04.12.2023 - 05.01.2024 inspectorii de muncă *au efectuat controale* la 19 puncte de lucru care aparțineau unui număr de 14 angajatori, controale care au constat în verificarea documentelor de respectare a prevederilor legale în domeniul securității și sănătății în muncă (autorizația de comercializare articole pirotehnice să fie valabilă, articolele pirotehnice să aibă inscripționate în limba română: categoria din care fac parte, instrucțiunile de folosire, termenul de garanție, precum și pericolele care apar la păstrarea, depozitarea, manipularea sau folosirea lor). Nu au fost constatate încălcări ale prevederilor legale în domeniul securității și sănătății în muncă.

Precizăm că anterior acțiunilor de control inspectorii de muncă în colaborare cu IPJ Galați - Serviciul Arme, Explozivi și Substanțe Periculoase au *efectuat verificări ale spațiilor de comercializare și deținere* a articolelor pirotehnice ale persoanelor juridice care au solicitat *autorizarea* conform Legii nr. 126/1995 republicată privind regimul materiilor explozive.

Bogdan Marius TRANDAFIR

Inspector Șef

Carmen Păunica Corodeanu

Inspector,

Compartiment Comunicare și Relații și Publicul